關懷愛滋

關懷愛滋係一個香港嘅非政府組織，得到香港賽馬會慈善信託基金支持，組織喺1999年成立，依家嘅行政總裁係齊治之。組織目的在於阻遏愛滋病病毒傳播，消除社會對感染者嘅負面標籤。

部分活動同工作紀錄 
 2007年：參與蘭桂坊嘉年華，開設攤位推廣愛滋教育，亦係活動受惠機構
 2019年：推出愛滋病病毒自我檢測工具
 2022年：「Me and My Healthcare Provider」計劃：同國際愛滋病學會、生物製藥公司吉利德科學合辦，鼓勵本地HIV感染者分享佢哋同醫護人員之間嘅故事並表達謝意

另外，部分獲邀請參與佢哋活動嘅藝人包括：森美、陳健安、曾比特等。

部分關注議題

關注愛滋病感染者心理困擾同被逼揭露病歷問題 
佢哋認為雖然醫學有一定進步，藥物可以控制愛滋病毒做到U=U，但公眾認知未有提升，仍然對愛滋有唔少誤解，令確診者承受好大壓力，甚至釀成自我孤立嘅局面，出現焦慮、抑鬱，患情緒病。佢地亦留意到醫療系統入面對佢進行咗嘅一啲無意標籤，推動醫護人員作出改變。

治療愛滋嘅虛假醫學信息 
佢哋亦不時會回應關於治療愛滋嘅虛假醫療信息，例如，曾經涉及性騷擾病患同後來涉及賄選嘅親中派催眠師鍾詠淵，喺2013年就曾經喺網上賣廣告聲稱可醫治愛滋病，四個月電療收費29萬元，更聲稱唔成功唔收錢。有感染者上門了解嘅時候，佢建議感染者停止進行緊嘅雞尾酒療法。關懷愛滋當時就回應，批評佢誤導同罔顧感染者生命。

官方網站

香港組織